उल्लेखनीय है कि इस उपन्यास में बाँसगड़ा आदिवासी समाज की धार ही, जनखदान जैसे विकल्प को जन्म देती है, जो उनके श्रमशील जीवन को एक नया अस्तित्व प्रदान करता है। किंतु, यह जनखदान तथा उससे जुड़ी जीवन-प्रक्रिया उन लोगों को नहीं सुहाती है जिन्हें आदिवासी समाज के उन्नयन की फिक्र की बजाय मुनाफे, केवल अपने मुनाफे की चिंता सालती है। जिन्हें आदिवासी समाज की जल-जंगल-जमीन पर जबरन अधिकार करना आता है। उनके श्रम को कौड़ियों के दाम खरीदना आता है। जिन्हें आदिवासी समाज की स्त्रियों की देह को भोगने-बेचने की सुधि लगी रहती है। जिन्हें आदिवासी युवकों को गुमराह कर अपना व्यावसायिक दलाल बनाने की चिंता रहती है। जिन्हें आदिवासी जन-जीवन की हँसी-खुशी और संस्कृति से कोई सरोकार नहीं होता है, वरंच उनकी सामाजिक-सांस्कृतिक विशिष्टताओं की आड़ लेकर जिन्हें प्रताडि़त करना आता है।